- શું એ દિવસો હતા ! આવા તો ચાર ચોમાસાં મોઢું ફેરવી લે તોય વાંધો ન આવે. એના બાપા નારાણ વેલજી એટલે આડો આંક. પાંચાળા સુધી હાક લાગે. ખાનદાન ખોરડું અને તેય હર્યુંભર્યું; બાપાની સંપત્તિનો એક માત્ર વારસ એ પોતે. ભર્યુંભાદર્યું ઘર, માથાં વાવો તોય ઊભી નીકળે તેવી કસદાર જમીન, હાથી જેવા મલમસ્ત બળદ, બબ્બે દૂઝણી ગાયો. ઘરના માણસોને શું કમી હોય, જ્યાં બળદો અડધી અડધી નાળ ઘી અને ગોળનાં દડબાં ખાઈ થાક ઉતારતા હોય !